Årsberetning 2020 siden sidste generalforsamling.

God eftermiddag og velkommen til jer alle som er mødt op i dag, selvom det er under udsædvanlige omstændigheder grundet Covid-19. Bestyrelsen har valgt at afholde generalforsamlingen nu og ikke udskyde den yderligere.

Jeg skal helt tilbage til sidste generalforsamling i 2019, som sluttede med et godt garagemøde hos Mads Nygård dagen efter. Super god ide at vi kunne mødes og afslutte på en god måde efter en god week-end.

Jeg er glad for at der er opbakning til sådanne aktiviteter som giver liv til klubben.

Årstræf 2019 i Nordjylland var et super godt træf, med en god køretur incl. diverse prøver, og forplejningen var igen i top.

Bestyrelsen takker Leif Røntved og hjælpere for et godt arrangeret træf og super god stemning. I kan være stolte alle sammen, som sled hele week-enden for at vi deltagere kunne nyde det.

Da denne årsberetning er en beretning for det forløbne år, altså siden sidste generalforsamling, nævner jeg derfor også vores årstræf i 2020.

Fyn er fin – fik fynboerne bevist i stor stil. Corona var over os, men vejret kunne ikke blive bedre. Og alle som var med til træffet vil nok give mig ret. Lars Thorup og hans trofaste hjælpere fik et træf stablet på benene i en tid med mange ændringer og forsamlingsforbud. Træffet blev et super godt træf og alt spillede som det skulle. Stor tak ti alle jer som puklede som gale, for at dette træf blev så godt.

Men nu tilbage til 2019.

Fredericiamessen nåede vi også i efteråret 2019. Vi er stadigvæk glade for at vi har en bestyrelse, som sætter en forlænget week-end af til disse messer. Tak til jer alle.

Kassererskifte er ikke noget problem. Det er meget nemt teoretisk set. Jeg må dog tilstå, at den omgang som jeg har været igennem sammen med resten af bestyrelsen i det forgangne år, vil jeg ikke ønske at andre skal igennem. Jeg kan godt forstå, at der var nogle som gav op undervejs.

Vi har kæmpet til det sidste for at få en fremadrettet løsning, så ingen kommer ind i de problemer igen, som bestyrelsen har været igennem.

Vi valgte derfor også en løsning med en ekstern administrator, som varetager klubbens regnskab og medlemsliste. Han benytter et system som tilhører klubben og ønsker han at stoppe eller en anden ønsker at varetage denne post, så kan det let overdrages, hvis det skulle blive nødvendigt.

Vores bank har rådgivet klubben om endnu et tiltag i administrationen. Der skal nu to bestyrelsesmedlemmer indover for at godkende betalinger fra klubbens bankkonti. Dette forhindrer udbetalinger fra klubbens konto, hvis nogen skulle være i ond tro. Det har også taget sin tid, men nu er vi i mål og har fået ryddet op og fremtidssikret vores klub.

Klubbladet har også fået ny redaktør, som gør et godt stykke arbejde. Inge Busch overtog bladet ved sidste generalforsamling og lagt en del arbejde i det. Inge – Flot arbejde. Jeg håber at du trods arbejdsbyrden kan holde i nogle år fremover. Tak for din indsats.

Torben Jensen som har været medlemsansvarlig i mange år, og været super god til det, blev også afløst efter overgangen til vores nye eksterne medhjælper. Bestyrelsen takker Torben for hans store arbejde bag kulisserne i rigtig mange år. Tak Torben.

Vi i bestyrelsen har også brugt ”lidt fritid” på at prøve at få opdateret e-mailadresser på vores medlemmer. Dette var ikke så nemt. Vi er kommet tættere på. De mailadresser der mangler, er fra medlemmer som ikke ønsker at oplyse deres mailadresser.

Jeg vil dog alligevel opfordre medlemmerne til at få mailadresser tilknyttet deres medlemskab.

Til sidst vil jeg takke bestyrelsen for det udfordrende arbejde vi har haft i den seneste tid.

Tak til jer.